
26-TA-875: Noteikumu projekts (Jauns)
 Noteikumi par kārtību, kādā biedrības iekļauj un izslēdz no jaunatnes organizāciju saraksta, un jaunatnes organizāciju sarakstā iekļaujamām ziņām

	1.
	Noteikumu projekts
3. Lai biedrību un nodibinājumu reģistrā reģistrētu biedrību ierakstītu sarakstā, biedrība iesniedz ministrijā iesniegumu, kurā norāda biedrības biedru skaitu, tajā skaitā bērnu un jauniešu skaitu.
	Iebildums (Latvijas Bērnu forums - 15.06.2026.)
Lūdzam precizēt noteikumu projekta 3. punktu, jo formulējums “bērnu un jauniešu skaits” var radīt neskaidrību, ņemot vērā, ka Jaunatnes likuma izpratnē jaunietis ir persona no 13 līdz 30 gadiem, savukārt bērnu tiesību aizsardzības regulējuma izpratnē bērns ir persona līdz 18 gadu vecumam. Tādējādi personas vecumā no 13 līdz 17 gadiem vienlaikus ietilpst abās kategorijās. Lai nodrošinātu skaidru un salīdzināmu datu iegūšanu un novērstu dubultskaitīšanas risku, lūdzam paredzēt, ka biedrība iesniegumā norāda biedru kopskaitu un biedru sadalījumu pa vecuma grupām, piemēram: līdz 13 gadiem, no 13 līdz 17 gadiem, no 18 līdz 30 gadiem.

Tāpat vēlamies norādīt, ka no bērnu tiesību aizsardzības viedokļa būtu pamatoti noteikumos vai anotācijā norādīt, ka, ja biedrība veic darbu ar bērniem līdz 18 gadu vecumam, tai jāievēro bērnu tiesību aizsardzības prasības. Piemēram, pamatojoties uz Eiropas Savienības labo praksi programmas "Pilsoņi, vienlīdzība, tiesības un vērtības", kur obligātā prasība organizācijām, kas strādā ar bērniem, ir izstrādāt un ieviest Bērnu aizsardzības politiku. Šāda politika ir Latvijas Sieviešu nevalstisko organizāciju sadarbības tīklam un vairakiem tā biedriem, Latvijas Vecāku organizācijai, Latvijas SOS Bērnu ciematu asociācijai, šāda prakse būtu pārņemama arī jaunatnes organizācijās.

Vienlaikus lūdzam anotācijā skaidrot, kā, izvērtējot biedrības atbilstību jaunatnes organizācijas statusam, tiek nodrošināta bērnu tiesību aizsardzības principu ievērošana attiecībā uz biedrībām, kuru biedru vai mērķgrupas vidū ir personas līdz 18 gadu vecumam, tostarp saistībā ar bērnu drošības un aizsardzības prasībām.
Piedāvātā redakcija
-
	Ņemts vērā
Daļēji ņemts vērā.

Ministrija sniedz skaidrojumu, ka noteikumu projekta 3. punktā atsevišķs vecuma sadalījums nav paredzēts, jo biedrībām ministrijas mājaslapā būs pieejama iesnieguma veidlapa, kurā būs vecuma sadalījums un tajā varēs norādīt skaitu pa vecuma kategorijām. Papildināta noteikumu projekta anotācijas sadaļa “Risinājuma apraksts”, norādot, ka jaunatnes organizācijām, kas strādā ar bērniem līdz 18 gadu vecumam, ir jāievēro Bērnu tiesību aizsardzības likuma normas. Ministrija sniedz skaidrojumu, ka izvērtē biedrības iesniegumu par iekļaušanu jaunatnes organizāciju sarakstā atbilstoši Jaunatnes likuma 6. panta otrajai daļai. Ministrija izvērtēšanas procesā ievēro normatīvos aktus, kas nosaka bērnu aizsardzības normas.
 
	Noteikumu projekts
3. Lai biedrību un nodibinājumu reģistrā reģistrētu biedrību ierakstītu sarakstā, biedrība iesniedz ministrijā iesniegumu, kurā norāda biedrības biedru skaitu, tajā skaitā bērnu un jauniešu skaitu.

	Izsludināšana: 20.04.2026. 10:18

	2.
	Noteikumu projekts
3. Lai Biedrību un nodibinājumu reģistrā reģistrētu biedrību iekļautu sarakstā, biedrība iesniedz ministrijā iesniegumu atbilstoši šo noteikumu ​pielikumam.
	Iebildums (TM - 05.05.2026.)
Lūdzam izvērtēt nepieciešamību veidlapas paraugu noteikt kā projekta pielikumu. Vēršam uzmanību, ka ministrijām sava resora ietvaros ir nepieciešams izvērtēt tos Ministru kabineta tiesību aktus, kuros ietvertā regulējuma pieņemšanu var deleģēt ministram, valsts sekretāram vai citas valsts iestādes vadītājam. Izvērtējumā, cita starp, ņemt vērā iespēju atteikties no tāda regulējuma virzīšanas izskatīšanai Ministru kabinetā, kas nosaka specifiskas procedūras vai tehniskās prasības, kas skar šauru personu loku, un neskar privātpersonu pienākums un tiesības, kā arī no iestāžu veidlapu un maksas pakalpojumu cenrāžu apstiprināšanas Ministru kabinetā (skat. Valsts iestāžu juridisko dienestu vadītāju 2025. gada 26. novembra sanāksmes protokolu Nr.2 1.§ 2.2.punktu).
 Valsts kanceleja ir norādījusi, ka nozares institūcijām ir jāizvērtē nepieciešamība veidlapas noteikt Ministru kabineta līmenī, kā risinājumu piedāvājot Ministru kabineta noteikumos ietvert tikai veidlapā iekļaujamās informācijas saturu un apjomu, savukārt veidlapas dizainu un formu kā ilustratīvu materiālu publicēt institūcijas tīmekļvietnē vai informācijas sistēmā (skat. Valsts iestāžu juridisko dienestu vadītāju 2019. gada 14. novembra sanāksmes protokolu Nr. 3 2. §.).
Piedāvātā redakcija
-
	Ņemts vērā
Precizēts noteikumu projekta 3. punkts un precizēta noteikumu projekta anotācijas sadaļa “Risinājuma apraksts”.
	Noteikumu projekts
3. Lai biedrību un nodibinājumu reģistrā reģistrētu biedrību ierakstītu sarakstā, biedrība iesniedz ministrijā iesniegumu, kurā norāda biedrības biedru skaitu, tajā skaitā bērnu un jauniešu skaitu.

	3.
	Noteikumu projekts
6. Iesniegumu izvērtēšanai ministrija izveido iesniegumu vērtēšanas komisiju (turpmāk – komisija). Ministrija apstiprina komisijas reglamentu un personālsastāvu.
	Iebildums (TM - 05.05.2026.)
Par Izglītības un zinātnes ministrijas sagatavoto Ministru kabineta noteikumu projektu “Noteikumi par kārtību, kādā biedrības iekļauj un izslēdz no jaunatnes organizāciju saraksta, un jaunatnes organizāciju sarakstā iekļaujamām ziņām” (turpmāk – projekts) izsakām šādus iebildumus.
Piedāvājam izvērtēt un precizēt projekta 6. punktā un turpmāk projektā paredzēto regulējumu par iesniegumu vērtēšanas komisiju veidošanu un to kompetenci. Vēršam uzmanību, ka atbilstoši Administratīvā procesa likumā (turpmāk - APL) noteiktajam administratīvo procesu veic un lēmumu pieņem iestāde. Atsevišķos gadījumos šāda kompetence var būt privātpersonai. Projektā paredzētajos gadījumos administratīvo procesu veiks Izglītības un zinātnes ministrija. Attiecīgi arī atbildība par pieņemto lēmumu būs ministrijai, neatkarīgi no atsevišķu tās amatpersonu vai struktūrvienību iesaistes. Tādējādi tiesiskais regulējums par iestādes iekšējām procedūrām – dokumentu plūsmu, lēmumu pieņemšanas struktūrvienību, procedūru vai termiņiem arī administratīvā procesa ietvaros jānosaka ar iekšējiem normatīvajiem aktiem, nevis Ministru kabineta noteikumiem. Ievērojot minēto, piedāvājam projektā tiesisko regulējumu par iesniegumu vērtēšanas komisiju neveidot.
Piedāvātā redakcija
-
	Ņemts vērā
Precizēta noteikumu projekta III nodaļa un anotācijas sadaļa “Risinājuma apraksts”.
	Noteikumu projekts
-

	4.
	Noteikumu projekts
6. Iesniegumu izvērtēšanai ministrija izveido iesniegumu vērtēšanas komisiju (turpmāk – komisija). Ministrija apstiprina komisijas reglamentu un personālsastāvu.
	Iebildums (TM - 05.05.2026.)
Lūdzam izvērtēt nepieciešamību veidot iesniegumu vērtēšanas komisiju, lai pieņemtu lēmumu par biedrības ierakstīšanu jaunatnes organizāciju sarakstā. Norādāms, ka komisijai nav jāizvērtē ļoti apjomīgi un daudz dokumenti, bet tikai tas, vai iesniegums ir aizpildīts pilnībā un vai biedrības statūti atbilst Jaunatnes likumā minētajiem kritērijiem. Tāpat biedrības, kas pieteiktos jaunatnes organizācijas statusam nevarētu būt pēc skaita daudz. Līdz ar to, lūdzam sniegt anotācijā pamatotu skaidrojumu šādas vērtēšanas komisijas nepieciešamībai.
Piedāvātā redakcija
-
	Ņemts vērā
Precizēta noteikumu projekta III nodaļa un anotācijas sadaļa “Risinājuma apraksts”.
	Noteikumu projekts
-

	5.
	Noteikumu projekts
14. Lēmums par biedrības iekļaušanu sarakstā vai lēmums par atteikumu iekļaut biedrību sarakstā stājas spēkā otrajā darba dienā pēc tā nosūtīšanas uz biedrības oficiālo elektronisko adresi.
	Iebildums (TM - 05.05.2026.)
Projekta 14. punktu nepieciešams svītrot, jo šajā punktā tiesiskais regulējums par lēmumu paziņošanu un spēkā stāšanos dublē APL 70. pantā un Paziņošanas likuma 9. pantā noteikto. Atbilstoši tiesību normu hierarhijai Ministru kabineta noteikumos nav pieļaujama likuma normu dublēšana.
Piedāvātā redakcija
-
	Ņemts vērā
Svītrots noteikumu projekta 14. punkts un precizēta noteikumu projekta anotācijas sadaļa “Risinājuma apraksts”.
	Noteikumu projekts
9. Šo noteikumu 6. punktā minēto lēmumu var apstrīdēt, iesniedzot attiecīgu iesniegumu ministrijas valsts sekretāram. Ministrijas valsts sekretāra lēmumu var pārsūdzēt Administratīvā procesa likumā noteiktajā kārtībā.

	6.
	Noteikumu projekts
15. Ministrijas lēmumu par atteikumu iekļaut biedrību sarakstā var pārsūdzēt Administratīvā procesa likumā noteiktajā kārtībā.
	Iebildums (TM - 05.05.2026.)
Piedāvājam izvērtēt un precizēt projekta III.nodaļā esošo regulējumu par administratīvo procesu, lai tas atbilstu Ministru kabineta 2003. gada 16. septembra noteikumu Nr.528 “Izglītības un zinātnes ministrijas nolikums” 20. un 21. punktā noteiktajai tiesiskuma nodrošināšanas kārtībai, proti, ministrijas ietvaros veidot divpakāpju sistēma, kurā būtu noteikta pieņemtā lēmuma apstrīdēšana un pārsūdzēšana. Šobrīd projekta 15. punkts paredz tikai lēmuma pārsūdzēšanu, bet tā atbilstoši APL noteiktajam ir vēršanās tiesā. Papildus norādām, ka administratīvā akta adresātam ir tiesības apstrīdēt un pārsūdzēt jebkuru administratīvo aktu, arī labvēlīgus lēmumus, lai panāktu vēl labvēlīgāku lēmumu, tādēļ tiesiskajā regulējumā par lēmuma apstrīdēšanu un pārsūdzēšanu nevar norādīt konkrētus lēmumu veidus. Līdzīgi nepieciešams precizēt projekta 23. punktu, kurš šobrīd arī paredz lēmuma pārsūdzēšanu.
Piedāvātā redakcija
-
	Ņemts vērā
Precizēts noteikumu projekta 9. un 17. punkts (iepriekš: 15. punkts un 23. punkts).
	Noteikumu projekts
10. Lēmums par atteikumu iekļaut biedrību sarakstā neliedz biedrībai tiesības atkārtoti iesniegt iesniegumu par iekļaušanu sarakstā.

	7.
	Noteikumu projekts
19. Ministrija ir tiesīga pārbaudīt biedrības atbilstību Jaunatnes likuma 6. panta pirmajā daļā minētajiem kritērijiem.
	Iebildums (TM - 05.05.2026.)
Lūdzam sniegt anotācijā skaidrojumu kā ministrija šīs tiesības realizēs, lai nepārprotami būtu skaidras ministrijas tiesības šādu pārbaužu veikšanā.
Piedāvātā redakcija
-
	Ņemts vērā
Precizēta noteikumu projekta anotācijas sadaļa “Risinājuma apraksts”.
	Noteikumu projekts
13. Ministrija ir tiesīga pārbaudīt biedrības atbilstību Jaunatnes likuma 6. panta pirmajā daļā minētajiem kritērijiem.

	8.
	Noteikumu projekts
25. Biedrības izslēgšana no saraksta aptur biedrības tiesības pretendēt uz valsts budžeta finansējumu saskaņā ar Jaunatnes likuma 12. panta ceturto daļu.
	Iebildums (TM - 05.05.2026.)
Lūdzam izvērtēt vai šī norma atbilst Jaunatnes likuma 6.panta otrajā daļā ietvertajam deleģējumam un atbilstoši precizēt projektu.
Piedāvātā redakcija
-
	Ņemts vērā
Svītrots noteikumu projekta 24. punkts.
	Noteikumu projekts
-

	9.
	Noteikumu projekts
  Noteikumi par kārtību, kādā biedrības iekļauj un izslēdz no jaunatnes organizāciju saraksta, un jaunatnes organizāciju sarakstā iekļaujamām ziņām
	Priekšlikums (LJP - 06.05.2026.)
Biedrība “Latvijas Jaunatnes padome” ir izskatījusi Izglītības un zinātnes ministrijas sagatavoto noteikumu projektu “Noteikumi par kārtību, kādā biedrības iekļauj un izslēdz no jaunatnes organizāciju saraksta, un jaunatnes organizāciju sarakstā iekļaujamām ziņām” un sniedz šādus priekšlikumus:
 
Par noteikumu projektu
1) 6. un 7. punkts paredz komisijas izveidi. Uzskatām, ka tas ir administratīvi smagnēji. Ja biedrības dokumenti ir skaidri un atbilstība ir acīmredzama, lēmumu pieņem ministrijas pilnvarota amatpersona/ierēdnis bez komisijas sasaukšanas. Komisija tiek piesaistīta tikai tad, ja rodas šaubas par biedrības faktisko darbību vai interpretāciju par atbilstību likumam. 
2) Pašreizējais 7. punkts ir ļoti nekonkrēts - "var iekļaut pārstāvjus". Tas rada riskus attiecībā uz objektivitāti un interešu konfliktiem. Aicinām papildināt 7. punktu ar prasībām locekļu kvalifikācijai, rotācijas termiņiem un interešu konflikta novēršanas mehānismiem.
3)Process šobrīd ir diezgan laikietilpīgs, proti, komisijai ir 15 darbdienas, plus ministrijai 10 darbdienas un plus vēl 5 dienas paziņošanai. Kopā tas var aizņemt vairāk nekā mēnesi. Aicinām izvērtēt iespēju optimizēt termiņus. 
4) 17.3. apakšpunkts prasa "darbības aprakstu". Tomēr, lai saraksts būtu lietderīgāks, aicinām izvērtēt pievienot prasību norādīt mērķauditoriju (piemēram, jaunieši ar invaliditāti, lauku jaunieši u.c.) vai darbības jomas (sports, kultūra, līdzdalība) pēc fiksēta klasifikatora. 
5) 21. punktā minēts "rakstisks brīdinājums", bet nav noteikts termiņš, kādā nepilnības jānovērš, piemēram, ne mazāk kā 10 darbdienas. Aicinām iekļaut konkrētu termiņu trūkumu novēršanai (piemēram, vienu mēnesi), lai nodrošinātu tiesisko noteiktību un izvairītos no subjektīvas rīcības.
6) papildināt ar jaunu punktu "19.¹ Biedrība, kas iekļauta Jaunatnes organizāciju sarakstā, reizi divos gados līdz (datums, piemēram, 31.martam) iesniedz ministrijā pārskatu par tās īstenoto darbību jaunatnes jomā un apliecinājumu par atbilstību Jaunatnes likuma 6. panta pirmajā daļā minētajiem kritērijiem." Un  papildināt 20.punktu ar jaunu 20.4. apakšpunktu "20. Ministrija izslēdz biedrību no saraksta, ja biedrība: ... 20.4. šo noteikumu 19.¹ punktā noteiktajā termiņā nav iesniegusi darbības pārskatu vai iesniegtais pārskats apliecina biedrības neatbilstību Jaunatnes likuma 6. panta pirmajā daļā minētajiem kritērijiem." Attiecīgi nepieciešams papildināt arī Pārejas noteikumus, kad "pirmie 2 gadi" sāk skaitīties tām organizācijām, kas sarakstā jau ir (piemēram, gada laikā pēc šo grozījumu stāšanās spēkā).
 
Par pielikumu:
7) Veidlapas sākumā tiek prasīts norādīt biedrības nosaukumu, reģistrācijas numuru un e-adresi, taču tālākā tekstā šī informācija (nosaukums un reģistrācijas numurs) ir jāievada vēlreiz. Izvērtēt iespēju, lai dati būtu jāievada tikai vienu reizi.
8)  Pielikumā 3.2. apakšpunktā tiek prasīts norādīt biedrus vecumā no 13 līdz 30 gadiem , bet 3.3. apakšpunktā – tos, kas pārsniedz 30 gadus. Ja JL nosaka, ka 30 gadus veca persona vēl ir jaunietis, tad 3.2. apakšpunktam būtu jāiekļauj personas līdz 30 gadu vecumam (ieskaitot), bet 3.3. apakšpunktam jāsākas ar 31 gadu. Precizēt formulējumu 3.3. apakšpunktā uz: "biedru skaits, kuriem ir 31 gads un vairāk". Tas novērsīs interpretācijas riskus par to, kurā grupā ieskaitīt personas, kurām tikko palika 30 gadu.
9)  Pielikums izdala "18–29 gadi" , tad atsevišķi "30 gadi" un tad "virs 30".Tā kā visa šī grupa (18–30) ietilpst "jauniešu" kategorijā, šis sadalījums ir lieki sadrumstalots. Ieteicams apvienot 4.1. un 4.2. apakšpunktu vienā kategorijā: "vecumā no 18 līdz 30 gadiem (ieskaitot)". Tas palīdzētu ministrijai un komisijai daudz ātrāk pārliecināties par atbilstību Jaunatnes likuma 6. pantam, kas prasa nodrošināt jauniešu līdzdalību valdē.
10)  Apliecinājuma daļā, kur jānorāda statūtu punkti, varētu izveidot skaidrāku norādi: "Norādiet precīzu statūtu punktu: __". Šobrīd teksts ir ieslēpts iekavās teikuma beigās, kas palielina risku to aizmirst aizpildīt.
Piedāvātā redakcija
-
	Ņemts vērā
Daļēji ņemts vērā.
1),2) Precizēta noteikumu projekta III nodaļa un anotācijas sadaļa “Risinājuma apraksts”.
3) Precizēts noteikumu projekta 6. punkts, samazinot dienu skaitu.
4) Ir samazinātas prasības sarakstā iekļaujamajai informācijai, kas bija noteiktas iepriekš spēkā esošajos Ministru kabineta 2011. gada 15. marta noteikumos Nr. 188.
5) Ministrija ir izstrādājusi un pieņēmusi iekšējo normatīvo aktu, kas nosaka kārtību, kādā norit jaunatnes organizāciju sarakstā ierakstīto biedrību atbilstības pārbaude un saraksta aktualizēšana, un normatīvais akts paredz noteiktus termiņus.
6) Ministrijas ieskatā nav jāparedz jauns administratīvais slogs biedrībām, un ministrija ir izstrādājusi un pieņēmusi iekšējo normatīvo aktu, kas nosaka kārtību, kādā norit jaunatnes organizāciju sarakstā ierakstīto biedrību atbilstības pārbaude un saraksta aktualizēšana.
7) Iesnieguma formā tiek norādīta iesniedzēja informācija un prasījuma daļa, kas ir atsevišķas dokumenta rekvizīta daļas saskaņā ar normatīvajiem aktiem.
8) 3.3. apakšpunktā norādīts “kas pārsniedz 30 gadus”, kas nozīmē, ka tie ir “31” gadu veci un vecāki un 3.2. apakšpunktā ir norādītas personas “30”, kas ietver 30 gadus vecas personas.
9) Ņemts vērā – dzēsts 4.2. apakšpunkts un precizēts 4.1. apakšpunkts.
10) Veikti atbilstoši precizējumi biedrības iesnieguma veidlapas formā (turpmāk veidlapa būs pieejama ministrijas tīmekļvietnē sadaļā “Jaunatnes organizāciju saraksts”), nevis kā atsevišķs pielikums noteikumu projektam.  
	Noteikumu projekts

